CELEX: 42013D0398
Language: mt
Date: 2012-12-20 00:00:00
Title: 2013/398/UE: Deċiżjoni tal-Kunsill u tar-Rappreżentanti tal-Gvernijiet tal-Istati Membri, imlaqqgħin fi ħdan il-Kunsill tal- 20 ta’ Diċembru 2012 dwar l-iffirmar, f'isem l-Unjoni Ewropea, u l-applikazzjoni proviżorja tal-Ftehim Ewro-Mediterranju dwar l-Avjazzjoni bejn l-Unjoni Ewropea u l-Istati Membri tagħha, min-naħa l-waħda, u l-Gvern tal-Istat tal-Iżrael, min-naħa l-oħra

2.8.2013   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 208/1
            
         DEĊIŻJONI TAL-KUNSILL U TAR-RAPPREŻENTANTI TAL-GVERNIJIET TAL-ISTATI MEMBRI, IMLAQQGĦIN FI ĦDAN IL-KUNSILL
   tal-20 ta’ Diċembru 2012
   dwar l-iffirmar, f'isem l-Unjoni Ewropea, u l-applikazzjoni proviżorja tal-Ftehim Ewro-Mediterranju dwar l-Avjazzjoni bejn l-Unjoni Ewropea u l-Istati Membri tagħha, min-naħa l-waħda, u l-Gvern tal-Istat tal-Iżrael, min-naħa l-oħra
   (2013/398/UE)
   IL-KUNSILL TAL-UNJONI EWROPEA U R-RAPPREŻENTANTI TAL-GVERNIJIET TAL-ISTATI MEMBRI, IMLAQQGĦIN FI ĦDAN IL-KUNSILL
   Wara li kkunsidraw it-Trattat dwar il-Funzjonament tal-Unjoni Ewropea, u b'mod partikolari l-Artikolu 100(2), flimkien mal-Artikolu 218(5) u l-ewwel paragrafu tal-Artikolu 218(8) tiegħu,
   Wara li kkunsidraw il-proposta mill-Kummissjoni Ewropea,
   Billi:
   
               (1)
            
            
               Il-Kummissjoni nnegozjat, f'isem l-Unjoni u l-Istati Membri, Ftehim Ewro-Mediterranju dwar l-Avjazzjoni bejn l-Unjoni Ewropea u l-Istati Membri tagħha min-naħa l-waħda u l-Gvern tal-Istat tal-Iżrael min-naħa l-oħra (minn hawn 'il quddiem imsejjaħ “il-Ftehim”) skont id-Deċiżjoni tal-Kunsill u tar- Rappreżentanti tal-Gvernijiet tal-Istati Membri tal-Unjoni Ewropea, imlaqqgħin fi ħdan il-Kunsill fit-8 ta' April 2008 li tawtorizza lill-Kummissjoni tiftaħ in-negozjati. In-negozjati ġew konklużi b'suċċess u l-Ftehim ġie inizjalat fit-30 ta' Lulju 2012.
            
         
               (2)
            
            
               Ladarba l-Ftehim fih elementi ta' kompetenza kemm tal-Unjoni kif ukoll tal-Istati Membri, sabiex ikunu żgurati l-kooperazzjoni mill-qrib u l-unità fir-relazzjonijiet internazzjonali, din id-Deċiżjoni għandha tiġi adottata konġuntement mill-Kunsill u l-Istati Membri. Barra minn hekk, din id-Deċiżjoni timmira li tiżgura l-applikazzjoni uniformi fir-rigward tal-Kumitat Konġunt stabbilit taħt l-Artikolu 22 tal-Ftehim.
            
         
               (3)
            
            
               Ir-regoli previsti sabiex ikunu żgurati tali kooperazzjoni mill-qrib u tali unità għandhom jinkludu gwida ċara għar-rappreżentanza “fuq il-post”, inter alia billi jikkonfermaw il-ħtieġa ta' approċċ konġunt u komuni. Fil-kuntest ta' ftehim imħallat, dawn ir-regoli għandhom xorta waħda jirrispettaw bis-sħiħ id-diviżjoni ta' kompetenzi bejn l-Unjoni u l-Istati Membri tagħha, kif ukoll il-proċeduri tal-Unjoni anke fir-rigward tal-istabbiliment tal-pożizzjoni tal-Unjoni u r-rappreżentanza tal-Unjoni fil-Kumitat Konġunt.
            
         
               (4)
            
            
               Il-Ftehim għandu jiġi ffirmat u jiġi applikat b'mod proviżorju, sakemm jitlestew il-proċeduri għall-konklużjoni tiegħu,
            
         ADOTTAW DIN ID-DEĊIŻJONI:
   Artikolu 1
   Firma
   L-iffirmar tal-Ftehim Ewro-Mediterranju dwar l-Avjazzjoni bejn l-Unjoni Ewropea u l-Istati Membri tagħha, min-naħa l-waħda, u l-Gvern tal-Istat tal-Iżrael, min-naħa l-oħra, huwa b'dan awtorizzat f'isem l-Unjoni, soġġett għall-konklużjoni tal-Ftehim. It-test tal-Ftehim huwa mehmuż ma' din id-Deċiżjoni.
   Artikolu 2
   Is-setgħa għall-iffirmar
   Il-President tal-Kunsill huwa b'dan awtorizzat li jinnomina l-persuna jew il-persuni li jkollhom is-setgħa li jiffirmaw il-Ftehim f'isem l-Unjoni.
   Artikolu 3
   Applikazzjoni proviżorja
   Sakemm jidħol fis-seħħ, dan il-Ftehim għandu jiġi applikat b'mod proviżorju mill-Unjoni u l-Istati Membri tagħha, skont il-proċeduri interni tagħhom u/jew il-leġislazzjoni domestika tagħhom kif applikabbli, mid-data tal-iffirmar tal-Ftehim (1).
   Artikolu 4
   Kumitat Konġunt
   1.   L-Unjoni Ewropea u l-Istati Membri tagħha għandhom ikunu rrappreżentati fil-Kumitat Konġunt stabbilit skont l-Artikolu 22 tal-Ftehim minn rappreżentanti tal-Kummissjoni u tal-Istati Membri, rispettivament.
   2.   Il-pożizzjoni li għandha tittieħed mill-Unjoni u li għandha tiġi sostnuta mill-Istati Membri tagħha fi ħdan il-Kumitat Konġunt fir-rigward ta' materji ta' kompetenza esklussiva tal-Unjoni li ma jeħtiġux l-adozzjoni ta' deċiżjoni li jkollha effetti ġuridiċi għandha tiġi stabbilita mill-Kummissjoni u għandha tiġi nnotifikata bil-quddiem lill-Kunsill u lill-Istati Membri.
   3.   Il-pożizzjoni li għandha tittieħed mill-Unjoni u mill-Istati Membri tagħha fi ħdan il-Kumitat Konġunt fir-rigward ta' materji barra dawk imsemmija fil-paragrafu 2 li ma jeħtiġux l-adozzjoni ta' deċiżjoni li jkollha effetti ġuridiċi għandha tiġi stabbilita konġuntement mill-Kummissjoni u mill-Istati Membri.
   4.   Għal deċiżjonijiet tal-Kumitat Konġunt li jkollhom effetti ġuridiċi dwar materji li jaqgħu fil-kompetenza esklussiva tal-Unjoni, il-pożizzjoni li għandha tittieħed mill-Unjoni u li għandha tiġi sostnuta mill-Istati Membri tagħha għandha tiġi adottata mill-Kunsill, li jaġixxi b'maġġoranza kwalifikata fuq proposta mill-Kummissjoni, sakemm il-proċeduri applikabbli ta' votazzjoni li huma stabbiliti fit-Trattat dwar l-Unjoni Ewropea u t-Trattat dwar il-Funzjonament tal-Unjoni Ewropea ma jipprovdux mod ieħor.
   5.   Għal deċiżjonijiet tal-Kumitat Konġunt li jkollhom effetti ġuridiċi, barra dawk imsemmija fil-paragrafu 4, il-pożizzjoni li għandha tittieħed mill-Unjoni u mill-Istati Membri tagħha għandha tiġi adottata mill-Kunsill, li jaġixxi b'maġġoranza kwalifikata fuq proposta mill-Kummissjoni, sakemm il-proċeduri applikabbli ta' votazzjoni li huma stabbiliti fit-Trattat dwar l-Unjoni Ewropea u t-Trattat dwar il-Funzjonament tal-Unjoni Ewropea ma jipprovdux mod ieħor, u mill-Istati Membri.
   Artikolu 5
   Soluzzjoni tat-tilwim
   1.   Il-Kummissjoni għandha tirrappreżenta lill-Unjoni fil-proċeduri ta' soluzzjoni tat-tilwim skont l-Artikolu 23 tal-Ftehim.
   2.   Id-deċiżjoni ta' sospensjoni tal-applikazzjoni ta' benefiċċji taħt l-Artikolu 23(7) tal-Ftehim għandha tittieħed mill-Kunsill, b'maġġoranza kwalifikata, fuq il-bażi ta' proposta mill-Kummissjoni.
   3.   Il-Kummissjoni għandha tiddeċiedi dwar kwalunkwe azzjoni adatta oħra li għandha tittieħed skont l-Artikolu 23 tal-Ftehim dwar kwistjonijiet li jaqgħu fi ħdan il-kompetenza tal-Unjoni, b'konsultazzjoni ma' Kumitat Speċjali magħmul minn rappreżentanti tal-Istati Membri nominat mill-Kunsill.
   Artikolu 6
   Informazzjoni lill-Kummissjoni
   1.   L-Istati Membri għandhom minnufih jinfurmaw lill-Kummissjoni dwar kwalunkwe deċiżjoni li permezz tagħha huma jirrifjutaw, jirrevokaw, jissospendu jew jillimitaw l-awtorizzazzjoni ta' linja tal-ajru tal-Istat tal-Iżrael li huma jkollhom il-ħsieb li jadottaw taħt l-Artikolu 4 tal-Ftehim.
   2.   L-Istati Membri għandhom minnufih jinfurmaw lill-Kummissjoni dwar kwalunkwe talba jew notifika magħmula jew riċevuta minnhom taħt l-Artikolu 13 tal-Ftehim.
   3.   L-Istati Membri għandhom minnufih jinfurmaw lill-Kummissjoni dwar kwalunkwe talba jew notifika magħmula jew riċevuta minnhom taħt l-Artikolu 14 tal-Ftehim.
   Artikolu 7
   Dħul fis-seħħ
   Din id-Deċiżjoni għandha tidħol fis-seħħ fil-jum tal-adozzjoni tagħha.
   
      Magħmul fi Brussell, l-20 ta’ Diċembru 2012.
      
         
            Għall-Kunsill
         
         
            Il-President
         
         E. FLOURENTZOU
      
   
   
      (1)  Id-data tal-iffirmar tal-Ftehim ser tiġi ppubblikata f'Il-Ġurnal Uffiċjali tal-Unjoni Ewropea mis-Segretarjat Ġenerali tal-Kunsill.